Татарстанлылар ялган аракыга күчә

	Аракының минималь бәясе 170 сум дәрәҗәсендә билгеләнгәнүе белән халык контрафакт алкоголь эчемлекләргә өстенлек бирә башлаган. Моның нәтиҗәсе үзен озак көттермәгән – быел агулану очраклары шактый арткан. Башкалабыз Казанда яшәүчеләр бу күрсәткеч буенча “алдынгы” рәтләрдә.	 Моңа кадәр 6 ел дәвамында алкоголь эчемлекләр кулланып хастаханәләргә эләгүчеләр исәбенең кимү тенденциясе күзәтелгән. Быелгы вәзгыять исә Татарстан Дәүләт алкоголь инспекциясе вәкилләрен борчуга салган. Узган елның 11 аенда 1071 агуланучы булса, быел инде андыйлар саны 1468гә җиткән.

Башкалабызда яшәүчеләр спиртлы эчемлекләрне районнарга-авылларга караганда күбрәк, чамасын белми эчкәнгәме, әллә ялган алкоголь киңрәк таралыш алгангамы, биредә агулану очраклары өчләтә диярлек үсеш алган. Алда торган Яңа ел бәйрәмнәрен дә исәпкә алсаң, бу статистика тагын да кискен сыйфат алуы ихтимал.

Казахстан аракысы өстәл түренә менде

Аракының бәясе күтәрелү белән контрафакт алкогольнең артачагы алдан ук фаразланган иде. Шулай булып чыкты да: Казахстаннан Башкортстан, Оренбур, Самар аша республикабыз территориясенә яшерен рәвештә үтеп кергән спиртлы эчемлекләр зур таралыш алды. Быел полиция хезмәткәрләре тарафыннан 10 шундый канал ябылган, законсыз эшчәнлек алып баручыларга карата җинаять эшләре кузгатылган.

Халыкта исә Казахстан алкоголе зур ихтыяҗга ия. Биш литрлы шешәләргә тутырылган аракы һәм коньяк азгын тормыш рәвеше алып баручыларда гына түгел, урта керемле, хәтта хәлле кешеләрдә дә популярлык казанды. Нигездә, аны арзан бәясенә кызыгып алалар. Шул эчемлекләрне туйлар, банкетлар үткәргәндә дә өстәл түренә куялар.

50 сумга чын аракы була алмый

Госалкоголь инспекциясенең контроль-инспекция бүлеге башлыгы Татьяна Хәбибуллина исә шикле сыйфатлы бу эчемлекләрдән баш тартырга киңәш итә.  Ведомство тарафыннан үткәрелгән экспертизалар күрсәткәнчә, законсыз  рәвештә сатыла торган алкоголь билгеләнгән таләпләргә бөтенләй туры килми.  Хәтта матур шешәләргә тутырылган Казахстан коньягы да буяу һәм ароматизаторлар өстәлгән сулы-спиртлы эчемлек булып чыккан. Нәтиҗәдә, акчаны янга калдырам дип, ялган алкоголь кулланучылар үз сәламәтлегенә зыян сала.

- Шешәсе 50-70 сумлык аракыны тикшереп тә торасы юк. Бәясе генә дә аның яшерен юл белән Татарстанга китерелгән контрафакт булуы турында сөйли. Андый алкогольне азкүләмле партияләр белән кечкенәрәк машиналарда ташыйлар. Элегрәк моның белән, нигездә, Казахстанда яшәүчеләр шөгыльләнсә, хәзер республика халкы шул рәвешле акча эшли, - дип сөйләде Татьяна Хәбибуллина.

Мондый арзанлы алкоголь кечкенә сәүдә үзәкләре, таксистлар аша сатыла, шулай ук капкалап алу оешмалары күбрәк акча эшләү максаты белән мондый эчемлекләр белән сәүдә итә. Зур кибет-гипермаркетларда исә ялган аракы сатылган очраклар ачыкланмаган.

Яңа елга - ялган шәмпан шәрәбе

Мәгълүм булганча, Татарстан территориясендә алкоголь эчемлекләрнең төп җитештерүчесе булып “Тартспиртпром” тора. Шуңа да, гадәттә, аның продукциясе фальсификацияләнә икән. Бигрәк тә халыкта популяр булган “Граф Ледофф”, “Старая Казань”, “Усадская хлебная” кебек аракы төрләрен алдап ясыйлар.

Яңа ел алдыннан республикабызга ялган шәмпан шәрабе дә кайтарыла башлаган. “Совет шәмпан шәрабы” этикеткасы ябыштырылган берничә партия шундый эчемлек әйләнештән алынган.

Республикабызда алкогольнең чынмы-ялганмы икәнен тикшерү хезмәтләре эшли. Моның өчен шешә капкачында яки этикеткасында урнаштырылган теркәү номерын 5-114-115 телефон номеры буенча хәбәр итеп, тикшертергә була. Шулай ук бу эшне Татарстанның дәүләт һәм муниципаль хезмәтләр порталы аша да башкарып була.  
	---	
Интертат.ру

	№   | 26.12.2013	


